Na osnovu člana 29 stav 2 Zakona o državnoj imovini („Službeni list CG“ br. 21/09 i 40/11), člana 38 stav 1 tačka 9 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22), člana 35 stav 1 tačka 9 i člana 38 stav 1 Statuta Opštine Nikšić („Službeni list CG - Opštinski propisi“, br. 31/18 i 21/23), Skupština opštine Nikšić, na sjednici održanoj \_\_\_\_\_\_\_\_2025.godine, donijela je

**ODLUKU**

**o davanju na privremeno korišćenje prostora u objektu u ulici Novice Cerovića, Nevladinoj organizaciji Književna zajednica "Vladimir Mijušković"**

Član 1

 Opština Nikšić, kao nosilac prava raspolaganja, na nepokretnosti – objektu broj 1 u ulici Novice Cerovića, na katastarskoj parceli broj 2208, upisanom u"V" listu lista nepokretnosti broj 765 KO Nikšić, daje bez naknade, na privremeno korišćenje Nevladinoj organizaciji Književna zajednica "Vladimir Mijušković" dio objekta – četiri prostora na prizemlju, ukupne površine cca 52 m2.

Član 2

 Prostori iz člana 1 ove odluke daju se u viđenom stanju, bez naknade, na period od jedne godine, uz mogućnost produženja vremena korišćenja do pet godina.

Nevladina organizacija Književna zajednica "Vladimir Mijušković" prostore iz člana 1 ove odluke može koristiti isključivo za obavljanje djelatnosti za koju je registrovana i ne može raspolagati istima.

Ukoliko dođe do brisanja Nevladine organizacije Književna zajednica"Vladimir Mijušković" iz Registra nevladinih organizacija, ista je dužna prostore iz člana 1 ove odluke osloboditi od lica i stvari i predati ih Opštini Nikšić, bez prava na povraćaj eventualno uloženih sredstava.

Član 3

Pri korišćenju prostora iz člana 1 ove odluke, Nevladina organizacija Književna zajednica "Vladimir Mijušković" je obavezna postupati sa dužnom pažnjom dobrog domaćina, čuvati prostore od oštećenja i uništenja, držati ih u urednom i ispravnom stanju, snositi troškove štete koja bi nastala njenom nepažnjom za vrijeme korišćenja istih.

Troškove redovnog i tekućeg održavanja za vrijeme korišćenja prostora iz člana 1 ove odluke dužna je da snosi Nevladina organizacija Književna zajednica "Vladimir Mijušković" i ista je dužna da ispunjava sve obaveze po osnovu komunalnih i drugih usluga (voda, struja i sl.).

 Član 4

Međusobna prava i obaveze između Opštine Nikšić i Nevladine organizacije Književna zajednica "Vladimir Mijušković" regulisaće se ugovorom, u skladu sa ovom odlukom.

Član 5

 Ovlašćuje se predsjednik opštine Nikšić da pod uslovima iz ove odluke zaključi ugovor na period od 1 godine, kojim će se bliže definisati međusobna prava i obaveze između opštine Nikšić i Nevladine organizacije Književna zajednica "Vladimir Mijušković".

 Nakon isteka Ugovora iz stava 1 ovog člana, predsjednik opštine Nikšić može produžiti vrijeme korišćenja ovih prostora na period i pod uslovima iz člana 2 stav 1 ove odluke.

Član 6

Ovlašćuje se predsjednik opštine Nikšić da nakon izvršenog snimanja, razrade i upisa posebnih djelova objekta kod Uprave za nekretnine-PJ Nikšić, zaključi anex ugovora iz člana 5 ove odluke, kojim će se bliže definisati djelovi objekta koji se daju na korišćenje Nevladine organizacije Književna zajednica "Vladimir Mijušković".

Član 7

Ova odluka stupa na snagu osmog dana od dana objavljivanja u „Službenom listu Crne Gore - Opštinski propisi“.

 Broj: 01-030-

Nikšić, 2025.godine

 SKUPŠTINA OPŠTINE NIKŠIĆ

 P R E D S J E D N I K Nemanja Vuković,s.r.

**O b r a z l o ž e nj e**

Pravni osnov za donošenje ove odluke je sadržan u članu 29 stav 2 Zakona o državnoj imovini („Službeni list CG“, br. 21/09 i 40/11) kojim je propisano da nepokretnim i pokretnim stvarima i drugim dobrima u državnoj imovini, na kojima određena svojinska ovlašćenja vrši opština, raspolaže nadležni organ opštine u skladu sa ovim zakonom i Statutom.

Članom 38 stav 1 tačka 9 Zakona o lokalnoj samoupravi („Službeni list CG“, br. 2/18, 34/19, 38/20, 50/22 i 84/22) propisano je da Skupština raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina.

 Članom 35 stav 1 tačka 9 Statuta Opštine Nikšić („Službeni list CG - Opštinski propisi“, br. 31/18 i 21/23) određeno je da Skupština raspolaže imovinom, a članom 38 stav 1 Statuta opštine Nikšić propisuje se koje akte Skupština donosi u vršenju poslova iz svog djelokruga.

**Razlozi za donošenje**

Nevladina organizacija Književna zajednica "Vladimir Mijušković" obratila se predsjedniku opštine Nikšić zahtjevom za davanje na korišćenje bez naknade dijela objekta broj 1, u ulici Novice Cerovića, na katastarskoj parceli broj 2208, upisanom u "V" listu lista nepokretnosti broj 765 KO Nikšić, u površini od cca 53 m2, raspolaganje opštine Nikšić.

Naime, Nevladina organizacija Književna zajednica "Vladimir Mijušković" je najstarije udruženje pisaca u Crnoj Gori koje je osnovano 26. februara 1968. godine od strane grupe mladih nikšićkih literata. Nosi ime uglednog profesora nikšićke Gimnazije i književnika Vladimira Mijuškovića. Bila je organizator ili suorganizator značajnih književnih i drugih kulturnih manifestacija, kako u Nikšiću tako i u Crnoj Gori. U saradnji sa opštinom Nikšić organizovala je znamenite ,,Nikšićke književne susrete”, prestižnu manifestaciju u nekadašnjoj Jugoslaviji, zatim „Dane Zaloge“, „S pjesnikom u ponoć“, ,,Auto(r) na korzu” i dr. Ustanovila je nagrade ,,Zaloga” (1986. po istoimenom romanu Vladimira Mijuškovića) koja se dodjeljuje za umjetničko viđenje zavičaja, i do sada je dobilo 42 stvaraoca; zatim nagradu ,,Vito Nikolić” koja se dodjeljuje od 1996. godine za liriku crnogorskim autorima (do sada 10 dobitnika). Danas broji oko trideset članova (pisaca i likovnih umjetnika).

Prva zajednička knjiga članova Zajednice je “Kaktusi” , koja je objavljena davne 1969. godine. Među osnivačima i članovima Zajednice su i neka od najznačajnijih imena crnogorske književnosti: Vito Nikolić, Milan Dugo Krivokapić, Vukman Otašević, Dragan Radulović, Miroslav Jovanović Timotijev, Dušan Govedarica, Gojko Janjušević, Spasoje Bajović, kantautor Marinko Pavićević i drugi…

Cijeneći činjenicu da se radi o nevladinoj organizaciji - udruženju koje u značajnoj mjeri utiče na kulturološku svijest građana, te da je Nikšić „ grad kandidat“ za evropsku prestonicu kulture 2030.godine, ocijenjeno je da postoji opravdana potreba za obezbjeđivanjem prostora za rad ovog udruženja.

Prostore iz člana 1 ove odluke, Opština Nikšić daje na privremeno korišćenje u viđenom stanju, bez naknade, na period od jedne godine, uz mogućnost produženja vremena korišćenja do pet godina. Predmetne prostore, ovo udruženje može koristiti isključivo za obavljanje djelatnosti za koju je registrovana i ne može raspolagati istima.

Ukoliko dođe do brisanja organizacije iz Registra nevladinih organizacija, ista je dužna prostore iz člana 1 ove odluke osloboditi od lica i stvari i predati ih Opštini Nikšić, bez prava na povraćaj uloženih sredstava.

Pored ovlašćenja koje je ovom odlukom dato predsjedniku opštine Nikšić da pod uslovima iz ove odluke zaključi ugovor na period od jedne godine, kojim će se bliže definisati međusobna prava i obaveze između opštine Nikšić i Nevladina organizacija Književna zajednica "Vladimir Mijušković", predsjednik Opštine može produžiti perioda korišćenja do pet godina i isti se ovlašćuje

da nakon izvršenog snimanja posebnih djelova i upisa kod Uprave za nekretnine-PJ Nikšić, zaključi anex ugovor, kojim će se definisati precizne površine i posebni djelovi, koji se daju na korišćenje Nevladina organizacija Književna zajednica "Vladimir Mijušković".

Iz razloga gore iznesenih, a imajući u vidu da odluka nije u suprotnosti sa zakonom i javnim interesom, predlažemo da Skupština opštine Nikšić usvoji Predlog odluke o davanju na privremeno korišćenje prostora u objektu u ulici Novice Cerovića, Nevladinoj organizaciji Književna zajednica "Vladimir Mijušković".

 DIREKCIJA ZA IMOVINU

 DIREKTOR

 Radosav Urošević